CELEX: 32011D0481
Language: sk
Date: 2011-07-28 00:00:00
Title: Vykonávacie rozhodnutie Komisie z  28. júla 2011 , ktorým sa oslobodzuje prieskum ložísk ropy a plynu a ťažba ropy v Dánsku, s výnimkou Grónska a Faerských ostrovov, od uplatňovania smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb [oznámené pod číslom K(2011) 5312] Text s významom pre EHP

29.7.2011   
            
            
               SK
            
            
               Úradný vestník Európskej únie
            
            
               L 197/20
            
         VYKONÁVACIE ROZHODNUTIE KOMISIE
   z 28. júla 2011,
   ktorým sa oslobodzuje prieskum ložísk ropy a plynu a ťažba ropy v Dánsku, s výnimkou Grónska a Faerských ostrovov, od uplatňovania smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb
   [oznámené pod číslom K(2011) 5312]
   (Iba dánske znenie je autentické)
   (Text s významom pre EHP)
   (2011/481/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2004/17/ES z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (1), a najmä na jej článok 30 ods. 4 a 6,
   so zreteľom na žiadosť predloženú Dánskym kráľovstvom elektronickou poštou 26. mája 2011,
   keďže:
   I.   SKUTKOVÝ STAV
   
   
               (1)
            
            
               Dňa 26. mája 2011 bola Komisii elektronickou poštou doručená žiadosť Dánska podľa článku 30 ods. 4 smernice 2004/17/ES.
            
         
               (2)
            
            
               Žiadosť Dánskeho kráľovstva sa týka prieskumu ložísk ropy a plynu a ťažby ropy v Dánsku, s výnimkou Grónska a Faerských ostrovov. V súlade s predchádzajúcimi rozhodnutiami Komisie o fúziách (2) sa v žiadosti uvádzali dve rozdielne činnosti, a to:
               
                           a)
                        
                        
                           prieskum ložísk ropy a zemného plynu a
                        
                     
                           b)
                        
                        
                           ťažba ropy.
                        
                     V súlade s uvedenými rozhodnutiami Komisie zahŕňa „ťažba“ na účely tohto rozhodnutia aj „prípravu na ťažbu“, t. z. zriadenie primeranej infraštruktúry na budúcu ťažbu (ropné plošiny, potrubia, terminály atď.). Okrem toho sa na základe zavedenej praxe Komisie takisto zistilo, že „príprava na ťažbu, ťažba a predaj surovej ropy“ predstavuje „jeden relevantný trh s výrobkami“ (3). Na účely tohto rozhodnutia bude teda pojem „ťažba“ zahŕňať „prípravu na ťažbu“, ako aj (prvý) predaj ropy.
            
         
               (3)
            
            
               Na dánskych koncesiách týkajúcich sa ropy a/alebo plynu sa ako nadobúdateľ licencie alebo prevádzkovateľ podieľa 29 spoločností, pričom traja prevádzkovatelia z nich zodpovedajú za súčasnú ťažbu ropy a plynu. Ide o Mærsk Olie og Gas A/S („Mærsk“, prevádzkuje 15 polí), DONG E&P A/S („Dong“, prevádzkuje 3 polia) a Hess Denmark ApS („Hess“, prevádzkuje 1 pole) (4). Okrem toho Wintershall Nordzee B.V. a Altinex Oil Denmark A/S (NORECO) našli ako prevádzkovatelia náleziská na poliach, ktoré sa v súčasnosti nevyužívajú na ťažbu. Z dôvodu rozdelenia rizika prieskumné a ťažobné činnosti zvyčajne prebiehajú na základe dohôd o spoločnom podniku, v rámci ktorých je jedna strana vymenovaná za prevádzkovateľa, pričom ostatné strany spoločného podniku získavajú pomerný podiel z ropy a plynu, ktoré konzorcium vyťaží. Účastníci dohody, ktorí nie sú prevádzkovateľmi, plne rozhodujú o tom, kde, kedy a komu predávajú, a preto sú zároveň partnermi a konkurentmi prevádzkovateľov.
            
         
               (4)
            
            
               Žiadosť podal, a teda ju schválil, Konkurrence- og Forbrugerstyrelsen (dánsky úrad pre hospodársku súťaž a ochranu spotrebiteľa).
            
         II.   PRÁVNY RÁMEC
   
   
               (5)
            
            
               V článku 30 smernice 2004/17/ES sa ustanovuje, že zákazky, ktorých cieľom je umožniť vykonávanie jednej z činností, na ktoré sa vzťahuje smernica 2004/17/ES, nepodliehajú uvedenej smernici, ak je v členskom štáte, v ktorom sa vykonávajú, táto činnosť priamo vystavená hospodárskej súťaži na trhoch, na ktoré nie je obmedzený prístup. Priame vystavenie hospodárskej súťaži sa posudzuje na základe objektívnych kritérií, pričom sa zohľadňujú osobité charakteristiky príslušného odvetvia. Prístup sa považuje za neobmedzený, ak členský štát vykonal a uplatnil príslušné právne predpisy EÚ, ktorými sa otvára dané odvetvie alebo jeho časť.
            
         
               (6)
            
            
               Keďže Dánsko implementovalo a uplatnilo smernicu Európskeho parlamentu a Rady 94/22/ES z 30. mája 1994 o podmienkach udeľovania a používania povolení na vyhľadávanie, prieskum a ťažbu uhľovodíkov (5), prístup na trh by sa mal považovať za prístup, ktorý nie je obmedzený, v súlade s článkom 30 ods. 3 prvým pododsekom smernice 2004/17/ES. Priame vystavenie hospodárskej súťaži na konkrétnom trhu by sa malo hodnotiť na základe rôznych kritérií, z ktorých ani jedno nie je nevyhnutne rozhodujúce.
            
         
               (7)
            
            
               Na účely posúdenia, či príslušné hospodárske subjekty podliehajú priamej hospodárskej súťaži na trhoch, na ktoré sa vzťahuje toto rozhodnutie, berie sa do úvahy trhový podiel hlavných aktérov a stupeň koncentrácie týchto trhov. Keďže podmienky pri rôznych činnostiach, ktorých sa týka toto rozhodnutie, sú rozličné, pre každú činnosť/každý trh sa vykonáva osobitné posúdenie.
            
         
               (8)
            
            
               Týmto rozhodnutím nie je dotknuté uplatňovanie pravidiel hospodárskej súťaže.
            
         III.   POSÚDENIE
   
   
               (9)
            
            
               V predchádzajúcich rozhodnutiach Komisie uvedených v odôvodnení 2 sa obidve uvedené činnosti, ktoré sú predmetom tejto žiadosti (prieskum ložísk ropy a zemného plynu a ťažba ropy), považovali za samostatné trhy s výrobkami. Mali by sa preto posudzovať oddelene.
            
         
               (10)
            
            
               Podľa zavedenej praxe Komisie (6) predstavuje prieskum ložísk ropy a zemného plynu jeden relevantný trh s výrobkami, pretože na začiatku nie je možné určiť, či výsledkom prieskumu bude nájdenie ropy alebo zemného plynu. Z toho istého dôvodu sa ďalej stanovilo, že zemepisný rozsah tohto trhu je celosvetový. Vzhľadom na to, že nič nenaznačuje, že vymedzenie pojmu by bolo v tomto v prípade odlišné, na účely tohto rozhodnutia sa zachová.
            
         
               (11)
            
            
               Trhové podiely hospodárskych subjektov vyvíjajúcich prieskumnú činnosť je možné merať na základe troch premenných veličín, ktorými sú: kapitálové výdavky, overené zásoby a očakávaná ťažba. Ukázalo sa, že používanie kapitálových výdavkov na meranie trhových podielov hospodárskych subjektov na trhu prieskumu nie je vhodné, o. i. v dôsledku veľkých rozdielov medzi požadovanými úrovňami investícií, ktoré sú potrebné v rôznych zemepisných oblastiach. Takže na prieskum ložísk ropy a plynu v Severnom mori sú potrebné väčšie investície než v prípade prieskumu, napríklad na Blízkom východe.
            
         
               (12)
            
            
               Na posudzovanie trhových podielov hospodárskych subjektov v rámci tohto odvetvia sa typicky uplatňovali dva ďalšie parametre, a to ich podiel overených zásob a očakávaná ťažba (7).
            
         
               (13)
            
            
               Podľa dostupných informácií predstavovali celosvetové overené zásoby ropy a plynu k 31. decembru 2009 spolu 385,58 miliardy štandardných kubických metrov ekvivalentu ropy (ďalej len Sm3 e. r.) (8). K 31. decembru 2009 predstavovali kombinované overené zásoby ropy a plynu v Dánsku o niečo viac ako 0,19 miliardy Sm3 e. r. (9), čiže o niečo viac než 0,05 %. Z toho je podiel jednotlivých obstarávateľov pôsobiacich v Dánsku zjavne dokonca ešte menší. Podľa dostupných informácií existuje priama korelácia medzi overenými zásobami ropy a plynu a očakávanými objemami ťažby. V dostupných informáciách preto nič nenaznačuje, že trhový podiel jednotlivých obstarávateľov pôsobiacich v Dánsku by bol výrazne odlišný, ak by sa meral podľa očakávanej ťažby, a nie podľa podielu na overených zásobách. Vzhľadom na spojenie medzi overenými zásobami a skutočnou ťažbou možno tieto skutočnosti zároveň chápať ako ukazovatele stavu hospodárskej súťaže na príslušnom trhu.
            
         
               (14)
            
            
               Trh prieskumu nie je veľmi koncentrovaný. Odhliadnuc od spoločností vo vlastníctve štátu sa tento trh vyznačuje prítomnosťou troch medzinárodných vertikálne integrovaných aktérov zo súkromnej sféry nazývaných superveľké spoločnosti (ang. „super majors“ – BP, ExxonMobil a Shell), ako aj určitým počtom takzvaných veľkých spoločností (angl. „majors“). Tieto prvky sú ukazovateľom priameho vystavenia hospodárskej súťaži.
            
         
               (15)
            
            
               Podľa osvedčenej praxe Komisie (10) predstavuje príprava na ťažbu a ťažba (surovej) ropy samostatný trh s výrobkami, ktorého zemepisný rozsah je celosvetový. Vzhľadom na to, že nič nenaznačuje, že vymedzenie pojmu by bolo v tomto v prípade odlišné, na účely tohto rozhodnutia sa zachová. Podľa dostupných informácií (11) dosiahla celková celosvetová denná ťažba ropy v roku 2009 79,948 miliónov barelov. V tom istom roku sa v Dánsku vyťažilo celkovo 0,265 milióna barelov za deň, čo predstavovalo jeho trhový podiel vo výške 0,33 %. V roku 2009 bola situácia, pokiaľ ide o podiel jednotlivých obstarávateľov pôsobiacich v Dánsku, takáto: spoločnosť Maersk dosiahla celosvetovou ťažbou 381 tisíc (12) barelov za deň 0,5 % podiel na celosvetovej ťažbe ropy; celosvetovou ťažbou ropy predstavujúcou 23 tisíc barelov dosiahla spoločnosť Dong trhový podiel 0,029 % celosvetovej ťažby; celkovou ťažbou 11 575 barelov denne dosiahla spoločnosť Hess podiel 0,014 % na celosvetovej ťažbe ropy.
            
         
               (16)
            
            
               Na účely tejto analýzy je dôležité zohľadniť stupeň koncentrácie na príslušnom trhu ako celku. Z tohto hľadiska Komisia poznamenáva, že trh ťažby surovej ropy charakterizuje prítomnosť veľkých spoločností vo vlastníctve štátu a troch medzinárodných vertikálne integrovaných aktérov zo súkromnej sféry (takzvaných superveľkých spoločností: BP, ExxonMobil a Shell, ktoré sa na ťažbe ropy v roku 2009 podieľali 3,2 %, 3,0 % a 2 %), ako aj istého počtu takzvaných veľkých spoločností (13). Tieto faktory naznačujú, že trh pozostáva z istého počtu aktérov, medzi ktorými sa dá predpokladať účinná hospodárska súťaž.
            
         IV.   ZÁVERY
   
   
               (17)
            
            
               Vzhľadom na faktory preskúmané v odôvodneniach 5 až 16 by sa podmienka priameho vystavenia hospodárskej súťaži stanovená v článku 30 ods. 1 smernice 2004/17/ES mala považovať za splnenú v Dánsku, s výnimkou Grónska a Faerských ostrovov, so zreteľom na tieto služby:
               
                           a)
                        
                        
                           prieskum ložísk ropy a zemného plynu a
                        
                     
                           b)
                        
                        
                           ťažba ropy.
                        
                     
         
               (18)
            
            
               Keďže podmienka neobmedzeného prístupu na trh sa považuje za splnenú, smernica 2004/17/ES by sa nemala uplatňovať v prípadoch, keď zmluvné subjekty prideľujú zákazky, ktorých cieľom je umožniť vykonávanie služieb uvedených v odôvodnení 17 písm. a) až b)v Dánsku, s výnimkou Grónska a Faerských ostrovov, ani v prípade, keď sa organizujú súťaže na projekty na účely vykonávania takejto činnosti v tejto zemepisnej oblasti.
            
         
               (19)
            
            
               Na poliach, ktorých prieskum sa vykonáva, sa všeobecne môže ťažiť ropa i plyn v rôznych pomeroch. Ťažba plynu nepodlieha tejto žiadosti o výnimku a na toto odvetvie sa i naďalej vzťahujú ustanovenia smernice 2004/17/ES. V situáciách, keď sa na poli ťaží ropa i plyn, sa pripomína, že zmluvy na obstarávanie týkajúce sa viacerých činností sa považujú za zmluvy v súlade s článkom 9 smernice 2004/17/ES. Znamená to, že v prípade, keď sa zmluvný subjekt angažuje v „zmiešanom“ obstarávaní na podporu vykonávania oboch činností (t. j. činností oslobodených od uplatňovania smernice 2004/17/ES a činností takto neoslobodených), sa zohľadňujú činnosti, na ktoré sa zmluva primárne vzťahuje. V prípade takéhoto zmiešaného obstarávania, keď je primárnym účelom podporovať ťažbu plynu, sa uplatňuje ustanovenie smernice 2004/17/ES. Ak je objektívne nemožné určiť, na ktorú činnosť sa zmluva primárne vzťahuje, zmluva sa uzavrie v súlade s pravidlami uvedenými v článku 9 ods. 2 a 3 smernice 2004/17/ES.
            
         
               (20)
            
            
               Toto rozhodnutie je založené na právnej a skutkovej situácii v období od mája 2011 do júla 2011, ako to vyplýva z informácií poskytnutých dánskymi orgánmi. Môže byť revidované v prípade, ak by výrazné zmeny v právnej a skutkovej situácii znamenali, že by neboli splnené podmienky uplatňovania článku 30 ods. 1 smernice 2004/17/ES.
            
         
               (21)
            
            
               Opatrenia stanovené v tomto rozhodnutí sú v súlade so stanoviskom Poradného výboru pre verejné obstarávanie,
            
         PRIJALA TOTO ROZHODNUTIE:
   Článok 1
   Smernica 2004/17/ES sa nevzťahuje na zmluvy, ktoré boli uzavreté zmluvnými subjektmi a ktorých cieľom je umožniť vykonávanie týchto služieb v Dánsku, s výnimkou Grónska a Faerských ostrovov:
   
               a)
            
            
               prieskum ložísk ropy a zemného plynu a
            
         
               b)
            
            
               ťažba ropy.
            
         Článok 2
   Toto rozhodnutie je určené Dánskemu kráľovstvu.
   
      V Bruseli 28. júla 2011
      
         
            Za Komisiu
         
         Michel BARNIER
         
            člen Komisie
         
      
   
   
      (1)  Ú. v. EÚ L 134, 30.4.2004, s. 1.
   
      (2)  Pozri najmä rozhodnutie Komisie 2004/284/ES z 29. septembra 1999, ktorým sa koncentrácia vyhlasuje za zlučiteľnú so spoločným trhom a s vykonávaním Dohody o EHP (vec č. IV/M.1383 – Exxon/Mobil), a ďalšie rozhodnutia, okrem iného rozhodnutie Komisie z 3. mája 2007, ktorým sa koncentrácia vyhlasuje za zlučiteľnú so spoločným trhom (vec č. COMP/M.4545 – STATOIL/HYDRO) podľa nariadenia Rady (EHS) č. 139/2004.
   
      (3)  Pozri okrem iného rozhodnutie Komisie z 29. septembra 1999, ktorým sa koncentrácia vyhlasuje za zlučiteľnú so spoločným trhom a s vykonávaním Dohody o EHP (vec č. IV/M.1532 BP Amoco/Arco), bod 14 (Ú. v. ES L 18, 19.1.2001, s. 1).
   
      (4)  Na uvedených poliach prebieha ťažba.
   
      (5)  Ú. v. ES L 164, 30.6.1994, s. 3, a Ú. v. ES L 79, 29.3.1996, s. 30.
   
      (6)  Pozri najmä uvedené rozhodnutie Exxon/Mobil a nedávne rozhodnutie Komisie z 19. novembra 2007, ktorým sa koncentrácia vyhlasuje za zlučiteľnú so spoločným trhom (vec č. COMP/M.4934 – KAZMUNAIGAZ/ROMPETROL) podľa nariadenia Rady (EHS) č. 139/2004.
   
      (7)  Pozri najmä uvedené rozhodnutie Exxon/Mobil (odseky 25 a 27).
   
      (8)  Pozri bod 5.2.1 prihlášky a v ňom citované zdroje, najmä BP Statistical Review of World Energy z júna 2010, ktorý je k nej priložený; ďalej sa uvádza ako „BP Statistics“.
   
      (9)  To predstavuje 0,06 bilióna Sm3 plynu, čo sa rovná 0,0594 miliardy Sm3 e. r., a 0,9 tisíca miliónov barelov ropy, čo sa rovná 0,135 miliardy Sm3, čiže celkovo 0,1944 miliardy Sm3.
   
      (10)  Porovnaj poznámku pod čiarou 6.
   
      (11)  Pozri stranu 8 BP Statistics.
   
      (12)  Z toho 90 tisíc barelov sa denne vyťaží v Dánsku.
   
      (13)  Napr. Total, Chevron, Eni a Conoco, ktorých trhové podiely sú menšie ako v prípade superveľkých spoločností.